Fico, Robert, predseda vlády SR (2017-09-07):
Ďakujem pekne. Vážený pán predseda Národnej rady, vážené dámy a páni, dovoľte mi predtým, ako zaujmem stanovisko vlády Slovenskej republiky, ktorá sa návrhom na vyslovenie nedôvery zaoberala na svojom rokovaní včera, povedať dve alebo tri osobné poznámky, ktoré sa týkajú vystúpenia pani navrhovateľky. Či viete, alebo neviete, ja som sa v živote pomerne dlhé roky zaoberal trestným právom a napísal som niekoľko prác o trestnom čine znásilnenia. Ja som však nikdy v živote nevidel také znásilnenie slova korupcia ako vo vystúpení pani Blahovej. Vy s tým šermujete jak pán Sulík, keď otváral tým mečom šampanské a si dorezal celú ruku, a bez akéhokoľvek argumentu tu sypete na ministra práce obvinenia z korupcie, pričom ste nepovedali jeden jediný dôkaz, jeden jediný argument. Viete, pre vás je korupcia už aj to, keď dám myši do pasce väčší kus syra, ako sa patrí. Prosím, prestaňte s tým, pretože je to trápne a je to smiešne. Ak niečo máte, tak to povedzte (potlesk), ale nerobte takéto obvinenia. Vážené dámy a páni, ako som vás informoval, vláda Slovenskej republiky sa zaoberala týmto návrhom na vyslovenie nedôvery v stredu na svojom rokovaní a prijala k tomuto návrhu uznesenie, ktorým vyjadruje nesúhlas s návrhom na vyslovenie nedôvery ministrovi práce Jánovi Richterovi. Najmä musím zopakovať, že k téme Čistý deň sa tu už konala schôdza Národnej rady, kde padli všetky argumenty aj neargumenty. Schôdza skončila tak, že nedôvera ministrovi práce nebola vyslovená. Naopak, získal nadpolovičný počet hlasov, čo len potvrdilo, že má plnú dôveru Národnej rady Slovenskej republiky. Odvtedy sa nič nestalo. Práve naopak. Minister urobil množstvo krokov, pokiaľ išlo napríklad o spoluprácu s políciou, rozhodol potom o odňatí akreditácie tomuto zariadeniu. Ale pri vás, pri opozícii to je jedno. Máš čapicu, nemáš čapicu, po papuli musíš dostať. Preto chcem poďakovať pánovi ministrovi za všetky kroky, ktoré v tomto duchu urobil, a z tohto dôvodu musím považovať túto schôdzu za absolútne účelovú a za pokus zneužívať inštitút vyslovovania nedôvery na politické ciele. Vážené dámy a páni, chcem pripomenúť, že minister práce Ján Richter je najúspešnejší minister, akého sme kedy mali. Zoberme si výsledky, ktoré dosahujeme v oblasti nezamestnanosti, ako aj v ďalších aspektoch, za ktoré tento rezort zodpovedá. Nevidím preto žiadny dôvod, pretože vidím, že pani navrhovateľka nabila poriadne, aby sme boli súčasťou tejto špiny, ktorá sa bude teraz valiť tak na ministra, ako aj na všetkých ostatných. Môžme to urobiť len vo vzťahu k poslancom za stranu SMER –– sociálna demokracia, ak sa pridajú ďalší, budem veľmi rád. Odporúčam vám tejto schôdze sa nezúčastňovať, pretože je to o ničom. Jediným cieľom je robiť zle, obviňovať bez akýchkoľvek dôkazov. My, samozrejme, rešpektujeme právo opozície na to, aby táto schôdza bola. Aj preto bola otvorená, máte právo predniesť svoje návrhy, môžte diskutovať a poslanci za SMER sa určite zúčastnia aj záverečného hlasovania. Chcem sa osobne obrátiť aj na pána ministra a povedať mu: Pán minister, ty si človek, ktorý toho v živote veľa dokázal. Prosím, selektuj, čo budeš počúvať a čo nebudeš počúvať a na čo budeš odpovedať a na čo nebudeš odpovedať. A selektuj aj ľudí, ktorí sa budú k tebe prihovárať. Ja len dúfam, že keď bude sa k tebe prihovárať pán Kollár, že nebudeš tu sedieť a nebudeš naňho reagovať alebo podobným, ktorí v tomto parlamente šíria rôzne typy morálky. Dámy a páni, táto schôdza je zneužitím práva, ktoré je garantované v Ústave Slovenskej republiky, a preto opakovane prosím poslancov za SMER, aby sa rozhodli, ale vláda Slovenskej republiky nemá dôvod sa tejto špiny zúčastňovať. Ďakujem pekne. (Potlesk.)